
Forord

Denne boka retter seg mot lærerstudenter, lærere, lærerutdannere og forskere som er interesserte i hvordan undervise i KRLE for de yngste barna i skolen. Utgangspunktet for antologien er en påfallende mangel på forskning, faglitteratur og oppmerksomhet rettet mot de yngste elevene i KRLE-faget. At det er behov for mer kunnskap om begynneropplæring i KRLE har vi fått bekreftet gjennom arbeidet med denne boka. Det har vært krevende å få tak i bidragsytere og bidrag, fordi det er få som forsker på dette. Vårt ønske og mål med denne antologien har derfor vært å bidra til å etablere begynneropplæring i KRLE som et forskningsfelt, og forsøke å trekke oppmerksomheten til flere forskere, lærerutdannere, lærere og studenter mot dette feltet.

Denne antologien er vårt bidrag til utviklingen av begynneropplæringsfeltet, og et argument for en fagspesifikk begynneropplæring i KRLE. Innholdet i den er skrevet av 11 forfattere som samlet sett har undervisnings- og forskningsbakgrunn fra religions- og livssynsfaget i lærerutdanningene, barnehagelærerutdanningene, grunnskolen og Steinerskolen. Som redaktører er vi svært takknemlige for den innsatsen alle har lagt ned, som samlet bidrar med ulike innfallsvinkler til, og perspektiver på, begynneropplæring i KRLE.

Denne antologien er et resultat av samarbeid innad i den nasjonale forskergruppen Begynneropplæring i KRLE, som vi er medlemmer av. Vi ønsker derfor å rette en stor takk til Renate Banschbach Eggen og Kari Krogstad, henholdsvis leder og nestleder i forskningsgruppen, for å ha tatt initiativ til forskning på feltet, og for å ha gitt oss redaktøransvaret for boka. Vi vil også takke alle fagfeller som har bidratt med verdifulle innspill til kapitlene i boka. Sist, men ikke minst, ønsker vi å takke forlagsredaktør Mary-Ann Hjemdahl og Cappelen Damm Akademisk for meget godt samarbeid, og for at de har valgt å publisere antologien.

